A red lion and a blue shield with a lion and a griffin

Description automatically generated

***Ikgadējais ziņojums***

***par revīzijas pakalpojumu kvalitātes kontroles nodrošināšanu 2024.gadā***



APSTIPRINU

Finanšu ministrijas

valsts sekretāres pienākumu izpildītāja –

valsts sekretāra vietniece budžeta jautājumos

Jolanta Plūme

Datumu skatīt dokumenta paraksta laika zīmogā, Rīga

**Ikgadējais ziņojums**

**par revīzijas pakalpojumu kvalitātes kontroles nodrošināšanu 2024.gadā**

2025. gads, Rīga

**SATURS**

[Ievads 3](#_Toc192236615)

[Tiesiskais regulējums 3](#_Toc192236616)

[Veiktie uzraudzības pasākumi 4](#_Toc192236617)

[Veikto Pārbaužu skaits uzraudzības posmā un to rezultāti 4](#_Toc192236618)

[2024.gada Pārbaudēs konstatētie trūkumi un ieteikumi, lai pilnveidotu revīzijas pakalpojumu sniegšanas kvalitāti un Ministrijas piemērotās sankcijas 6](#_Toc192236619)

[Nozīmīgākie Ministrijas uzdevumi 2025.gada uzraudzības periodam 7](#_Toc192236620)

Ievads

Latvijas Republikas Finanšu ministrija (turpmāk – Ministrija) ir sagatavojusi Ikgadējo ziņojumu par revīzijas kvalitātes kontroles nodrošināšanu 2024.gadā (turpmāk - Ziņojums), pamatojoties uz Eiropas Parlamenta un Padomes 2014.gada 16.aprīļa Regulas (ES) Nr.537/2014 par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK (turpmāk - Regula Nr.537/2014), 28.panta “c” apakšpunkta un Ministru kabineta 2017.gada 7.marta noteikumu Nr.136 “Noteikumi par revīzijas pakalpojumu kvalitātes kontroles prasību ievērošanas pārbaudi un pilnvaroto pārstāvju kvalifikācijas prasībām” (turpmāk - MK Noteikumi Nr.136) 28.punktā minētajām ziņošanas prasībām un termiņiem.

Ziņojumā aprakstīts, kā Ministrijas pilnvarotie pārstāvji plāno un veic uz riska pieeju balstītas revīzijas pakalpojumu kvalitātes kontroles prasību ievērošanas pārbaudes (turpmāk - Pārbaudes), lai attīstītu un padarītu efektīvākas zvērinātu revidentu un zvērinātu revidentu komercsabiedrību (turpmāk - zvērinātu revidentu prakse), kas sniedz revīzijas pakalpojumus sabiedriskas nozīmes struktūrām (turpmāk - SNS), uzraudzības metodes, instrumentus un praksi.

Ziņojumā tiek sniegts ieskats veiktajos uzraudzības pasākumos zvērinātu revidentu praksēs, kas sniedz revīzijas pakalpojumus SNS, kā arī apkopoti Pārbaužu rezultāti, atspoguļojot Pārbaudēs konstatētos trūkumus, zvērinātu revidentu praksēm piešķirtās vērtējuma kategorijas, sniegtos ieteikumus un Ministrijas piemērotās sankcijas.

Ziņojumā norādīta informācija par turpmāk veicamo Pārbaužu darbības virziena prioritātēm 2025.gadā, lai turpinātu veicināt un uzlabot zvērinātu revidentu prakšu sniegto pakalpojumu Latvijas SNS kvalitāti.

Tiesiskais regulējums

Saskaņā ar Revīzijas pakalpojumu likuma 37.5 panta pirmo daļu Ministrija ir kompetentā iestāde Regulas Nr.537/2014 20.panta 1.punkta izpratnē, un ir atbildīga par šajā regulā tai noteikto uzdevumu izpildi un regulas noteikumu piemērošanas nodrošināšanu.

Revīzijas pakalpojumu likuma 35.1 panta “Revīzijas pakalpojumu kvalitātes kontrole” pirmā daļa nosaka, ka Ministrija sadarbībā ar Latvijas Zvērinātu revidentu asociāciju (turpmāk - LZRA) nodrošina uz riska pieeju balstītu revīzijas pakalpojumu kvalitātes kontroli, lai tiktu ievērotas normatīvo aktu, Latvijā atzīto starptautisko revīzijas standartu (turpmāk – SRS) un Latvijā atzīto starptautisko publiskā sektora revīzijas standartu prasības, profesionālās ētikas normas, neatkarība un objektivitāte revīzijas pakalpojumu sniegšanā.

Pārbaudi Ministrijas pilnvarotie pārstāvji veic saskaņā ar Regulas Nr.537/2014 26.panta un Revīzijas pakalpojumu likuma 35.1 panta prasībām, kā arī ievērojot MK Noteikumos Nr.136 noteikto Pārbaužu norises kārtību. MK Noteikumi Nr.136 nosaka arī, Ministrijas pilnvaroto pārstāvju kvalifikācijas prasības, Pārbaudes protokolā ietveramās ziņas un Pārbaužu programmas saturu.

Ministrija nodrošina uz risku izvērtējumu balstītu revīzijas pakalpojumu kvalitātes kontroli tām zvērinātu revidentu praksēm, kuras ir sniegušas revīzijas pakalpojumus SNS un Ministrijas pilnvarotie pārstāvji ne retāk kā reizi trijos gados pārbauda, kā revīzijas pakalpojumu kvalitātes kontroles prasības ievēro zvērināts revidents un tās zvērinātu revidentu komercsabiedrības (turpmāk – zvērinātu revidentu prakse), kuras sniegušas revīzijas pakalpojumus SNS, un sastāda šīs Pārbaudes protokolu.

Līdz ar to turpmāk šajā Ziņojumā tiks sniegta informācijai tikai par Ministrijas pilnvaroto pārstāvju veikto Pārbaužu rezultātiem.

Veiktie uzraudzības pasākumi

Ministrijas pilnvarotie pārstāvji veic Pārbaudi – zvērinātu revidentu prakses līmenī un atsevišķa konkrēta revīzijas uzdevuma līmenī, lai novērtētu iekšējās kvalitātes vadības sistēmas (turpmāk – IKVS) vides funkcionalitāti gan zvērinātu revidentu prakses līmenī, gan arī IT sistēmas[[1]](#footnote-1) atlasītā atsevišķā konkrētā revīzijas uzdevuma, ko veicis pārbaudāmās zvērinātu revidentu prakses ietvaros tajā strādājošais atbildīgais zvērinātais revidents, līmenī.

Pārbaude zvērinātu revidentu prakses līmenī tiek veikta, balstoties uz Eiropas Revīzijas pārraudzības struktūru komitejas izstrādātās iekšējās kvalitātes kontroles sistēmas novērtēšanas metodoloģijas rīka pamata – *Common Audit Inspection Methodology*, kas balstās uz jautājumu izlasi atsevišķās revīzijas jomās un tiek piemērots grupu revīziju programmās.

2024.gada Pārbaužu sezonā Ministrijas pilnvarotie pārstāvji veica pārbaudāmās zvērinātu revidentu prakses IKVS novērtēšanu, pamatojoties uz Starptautiskās grāmatvežu federācijas Starptautiskās revīzijas un apliecinājuma uzdevumu standartu padomes (*International Auditing and Assurance Standards Board — IAASB*) izstrādātiem un apstiprinātiem jauniem standartiem kvalitātes vadības jomā: 1[.Starptautisko kvalitātes vadības standartu (iepriekš 1.Starptautiskais kvalitātes kontroles standarts) “Kvalitātes vadība firmās, kas veic vēsturiskās finanšu informācijas revīziju vai pārbaudi vai sniedz citus apliecinājuma vai saistītos pakalpojumus”](https://www.iaasb.org/publications/starptautiska-kvalitates-vadibas-standarta-skvs-1-kvalitates-vadiba-firmas-kas-veic-vesturiskas) (turpmāk – 1.SKVS) un 2.Starptautisko kvalitātes vadības standartu “Darba uzdevuma kvalitātes pārbaudes” (turpmāk – 2.SKVS), kas ievieš pārskatītu, uz risku izvērtējumu balstītu pieeju, kas paredz stingrākas prasības revīzijas prakses pārvaldībai, vadībai un kultūrai ar mērķi stiprināt un modernizēt kvalitātes vadības procesus zvērinātu revidentu praksē.

Savukārt attiecībā uz IKVS prasību ievērošanu atsevišķa konkrēta revīzijas uzdevuma, kas sniegts SNS līmenī, Pārbaude tiek veikta, pārliecinoties, vai Pārbaudei pakļautais revīzijas uzdevums ir veikts saskaņā ar Regulas Nr.537/2014, Revīzijas pakalpojumu likuma un Latvijā atzīto SRS prasībām. Pārbaudes ietvaros izvērtēts, kā zvērinātu revidentu prakse, sniedzot revīzijas pakalpojumu atsevišķa konkrēta revīzijas uzdevuma (SNS gada pārskata/konsolidētā gada pārskata revīzijas) ietvaros, pievērš uzmanību tam, vai revīzijas darba grupa atbildīgā zvērinātā revidenta vadībā atbilstoši ir identificējusi un atspoguļojusi būtiskākos un nozīmīgākos veiktā revīzijas uzdevuma riskus, kā arī nodefinējusi un izvēlējusies atbilstošas revīzijas procedūras.

Pārbaužu mērķis:

* gūt pietiekamu pārliecību par zvērinātu revidentu prakses sniegto revīzijas pakalpojumu (gada pārskatu un/vai konsolidēto gada pārskatu veiktajām revīzijām) SNS kvalitātes kontroles prasību ievērošanu saskaņā ar Revīzijas pakalpojumu likuma un Regula Nr.537/2014 prasībām, ievērojot SRS;
* pārbaudīt, vai zvērinātu revidentu prakse ievēro iekšējās kvalitātes kontroles politiku un procedūras, kas izstrādātas atbilstoši zvērinātu revidentu prakses darbības apjomam un sarežģītībai.

Veikto Pārbaužu skaits uzraudzības posmā un to rezultāti

Ministrijas pilnvarotie pārstāvji 2024.gada novembrī uzsāka Pārbaužu procesu zvērinātu revidentu praksēs, kas veikušas 2023.gada finanšu pārskatu revīzijas. 2024.gada uzraudzības posmā ir veiktas **četras** pilna apjoma Pārbaudes. Pārbaudes tika veiktas attālināti, izmantojot tiešsaistes platformu.

Pārbaužu rezultāti tiek atspoguļoti/apkopoti Pārbaudes protokolā, kas atbilst prasībām, kuras paredzētas Regulas Nr.537/2014 26.panta 9.punktā minētajam inspekciju ziņojuma saturam. Saskaņā ar minēto regulas punktu par katru Pārbaudi Ministrijas pilnvarotie pārstāvji sagatavo protokolu, iekļaujot tajā kvalitātes nodrošināšanas Pārbaudes galvenos secinājumus un ieteikumus, kā arī trūkumu novēršanas plānu, kurā ietver ieteikumus un to ieviešanas termiņus Pārbaudē konstatēto trūkumu novēršanai.

2024.gadā plānotās Pārbaudes tika veiktas saskaņā ar 2024.gada 1.oktobrī apstiprināto Ministrijas “Revīzijas pakalpojumu kvalitātes kontroles prasību ievērošanas pārbaužu programmu 2024.gadam” (turpmāk – Programma). Programmas ietvaros Pārbaudes tika veiktas tām zvērinātu revidentu praksēm, kuras ir sniegušas revīzijas pakalpojumus SNS par 2023.pārskata gadu.

Ministrijas pilnvarotie pārstāvji četru pilna apjoma Pārbaužu ietvaros izvērtēja:

1. *pārbaudāmās zvērinātu revidentu prakses līmenī, ieviesto IKVS*, tādējādi izvērtējot:
   1. vadības atbildību par kvalitāti zvērinātu revidentu praksē;
   2. būtisku ētikas prasību ievērošanu;
   3. revīzijas lietas iekārtošanu un noslēgšanu;
   4. klientu reģistra un sūdzību reģistra vešanu;
   5. klienta un revīzijas uzdevuma akceptēšanas procesu;
   6. riska vadības sistēmas efektivitāti, piesaistot jaunus klientus;
   7. katra attiecīgā darba uzdevuma izpildi, tostarp uzdevumu deleģēšanas un uzraudzības procesa efektīvu vadīšanu.
2. *pārbaudāmās zvērinātu revidentu prakses kvalitātes kontroles kārtību, atsevišķa revīzijas uzdevuma, kas sniegts SNS, līmenī*, tādējādi izvērtējot:
   1. kā tiek noteikti un novērtēti revīzijas uzdevuma riski un izvēlētas atbilstošas revīzijas pakalpojuma procedūras;
   2. vai darbs ir ticis pienācīgi plānots un dokumentēts;
   3. vai ir gūta izpratne par uzņēmumu un tā vidi, vienlaikus, identificējot un izvērtējot krāpšanas vai kļūdu izraisītu būtisku neatbilstību iespējamību finanšu pārskatos;
   4. vai pārbaužu, novērojumu un pārrunu rezultātā ir gūti pietiekami pierādījumi tam, lai varētu izteikt atzinumu par finanšu pārskatiem un sagatavotu ziņojumu par citiem ar revīzijas pakalpojumu sniegšanu saistītiem jautājumiem;
   5. vai revīzijas gaitā piesaistītais atbilstošas kompetences speciālists ir pienācīgi pārraudzījis veicamo darbu.

Ministrijas pilnvarotie pārstāvji IKVS efektivitātes līmeni novērtē, veicot pārrunas ar pārbaudāmās zvērinātu revidentu prakses vadītāju un tās darbiniekiem, kā arī pārbaudot dokumentāciju un IT rīku pielietojamību un integritāti.

Tas, kādā veidā un kādā mērā/apjomā zvērinātu revidentu praksē izstrādātā IKVS, tās politikas un procedūras atbilst standartos un normatīvajos aktos noteiktajām prasībām, ir atkarīgs no dažādiem faktoriem, piemēram, zvērinātu revidentu prakses lieluma, klientu apjoma/veida un specifikas (nozares), arī no tā, vai zvērinātu revidentu prakse ir iekļauta kādā revidentu firmu tīklā. Savukārt, novērtējot SNS sniegto revīzijas uzdevumu kvalitāti pārbaudāmajā zvērinātu revidentu praksē, Ministrijas pilnvarotie pārstāvji galveno uzmanību pievērš tam, vai revīzijas darba grupa atbildīgā zvērināta revidenta vadībā atbilstoši Revīzijas pakalpojuma likuma, Regulas Nr.537/2014 un Latvijā atzīto SRS prasībām, ir identificējusi un atbilstoši reaģējusi uz būtiskiem revīzijas uzdevuma riskiem (tos identificējot, izvērtējot un izstrādājot/īstenojot pasākumus risku novēršanai).

Noslēdzoties 2024.gada periodā veiktajām Pārbaudēm, katrai pārbaudītajai zvērinātu revidentu praksei ir piešķirts novērtējums (kategorija[[2]](#footnote-2)). Attiecīgajā Pārbaudes periodā visas pārbaudāmās zvērinātu revidentu prakses saņēma[[3]](#footnote-3) 1.kategoriju.

2024.gada Pārbaudēs konstatētie trūkumi un ieteikumi, lai pilnveidotu revīzijas pakalpojumu sniegšanas kvalitāti un Ministrijas piemērotās sankcijas

2024.gadā uzraudzībai pakļautajām zvērinātu revidentu praksēm, gan zvērinātu revidentu prakses IKVS līmenī, gan atsevišķa konkrēta revīzijas uzdevuma, kas sniegts SNS, līmenī, Pārbaužu laikā netika konstatētas nepilnības un trūkumi[[4]](#footnote-4).

Saskaņā ar Revīzijas pakalpojumu likuma 38.2 pantu Ministrija izdod administratīvos aktus (lēmumus) par sankciju un uzraudzības pasākumu piemērošanu zvērinātu revidentu praksēm, kuras sniedz revīzijas pakalpojumus SNS. Papildus minētā panta ceturtā daļa nosaka, ka Revīzijas pakalpojumu likuma un Regulas Nr.537/2014 prasību neievērošanas gadījumā Ministrija ir tiesīga piemērot zvērinātu revidentu praksēm, kas sniedz revīzijas pakalpojumus SNS, attiecīgas Revīzijas pakalpojumu likumā (38.2 panta ceturtajā daļa) minētās sankcijas vai uzraudzības pasākumus. Lemjot par konkrētam zvērinātam revidentam un/vai zvērinātu revidentu praksei piemērojamo sankciju un/vai uzraudzības pasākumu, Ministrija ņem vērā šā likuma 38.2 piektajā daļā minētos vērtēšanas kritērijus un iepriekš revīzijas pakalpojumu jomā pēc veida, rakstura, būtības, sekām vai citām pazīmēm līdzīgiem pārkāpumiem piemērotās sankcijas un uzraudzības pasākumus.

Ministrijas galvenais mērķis ir nodrošināt vienveidīgu sankciju un uzraudzības pasākumu piemērošanu pēc vienotiem principiem un nosacījumiem, izvērtējot katru situāciju atsevišķi. Tādējādi ievērojot “konsultē vispirms” principu, saskaņā ar kuru Ministrija piemēro sankcijas un uzraudzības pasākumus sadarbībā ar zvērinātu revidentu praksēm, lai pēc iespējas ātrāk un efektīvāk novērstu pārkāpumu, nevis tūlītēji piemērotu kādu no sankcijām un/vai uzraudzības pasākumiem.

2024.gada Pārbaužu periodā nevienai no pārbaudītajām zvērinātu revidentu praksēm netika konstatētas nepilnības – IKVS un atsevišķa revīzijas uzdevuma, kas sniegts SNS, līmenī, kas uzskatāmas par trūkumiem.

2024.gadā vienai 2023.gada Pārbaužu periodā pārbaudītajai zvērinātu revidentu praksei Ministrija piemēroja sankciju - Ministrijas tīmekļvietnē[[5]](#footnote-5) tika publicēta informācija par pārkāpumu atbildīgo zvērinātu revidentu, atbildīgo zvērinātu revidentu komercsabiedrību un izdarītā pārkāpuma būtību.

Nozīmīgākie Ministrijas uzdevumi 2025.gada uzraudzības periodam

Saeimā 2024. gada 26. septembrī pieņemtais [Ilgtspējas informācijas atklāšanas likums](https://likumi.lv/ta/id/355381-ilgtspejas-informacijas-atklasanas-likums) nosaka uzņēmumu pienākumu sagatavot ilgtspējas ziņojumu un konsolidēto ilgtspējas ziņojumu (ja tāds ir sagatavojams) kā daļu no uzņēmuma gada pārskata, kas jāiekļauj šā uzņēmuma vadības ziņojumā. Ilgtspējas ziņojumi jāgatavo saskaņā ar [ES ilgtspējas ziņošanas standartiem](https://eur-lex.europa.eu/legal-content/EN/TXT/?uri=celex%3A32023R2772). Likumā noteiktās prasības paredzēts ieviest pakāpeniski. Pirmajā posmā (par 2024.pārskata gadu) ziņošanas pienākums attiecināms uz SNS ar vairāk nekā 500 darbiniekiem. Ilgtspējas ziņojumā sniegto informāciju apliecinās zvērinātie revidenti un Ministrijai būs jānodrošina kvalitātes kontrole tām revidentu praksēm, ka apliecinās Ilgtspējas ziņojumus SNS.

Pārbaužu joma ietver zvērinātu revidentu prakses IKVS novērtējumu, lai pārbaudes veicējs varētu objektīvi apliecināt zvērināta revidenta prakses sniegto profesionālo pakalpojumu kvalitāti. Ministrija par prioritāti nākamajā periodā veicamajām Pārbaudēm izvirza šādus galvenos jautājumus:

* revidējamās SNS darbības turpināšanas risku novērtējums – gada pārskata un/vai konsolidētā gada pārskata veiktās revīzijas ietvaros zvērināta revidenta apzinātie notikumi vai apstākļi, kas rada vai varētu radīt būtiskas šaubas par revidējamās SNS spēju turpināt savu darbību;
* noziedzīgi iegūtu līdzekļu legalizācijas un terorisma un proliferācijas finansēšanas novēršanai un sankciju riskiem izstrādātās iekšējās kontroles sistēmas pastāvēšana;
* ilgtspējas ziņojuma apliecinājuma pakalpojuma kvalitātes pārbaudes tām zvērinātu revidentu praksēm, kuras sniedz ilgtspējas ziņojuma apliecinājuma pakalpojumu SNS;
* revīzijas uzdevuma kvalitātes kontroles pārbaude – vai zvērinātu revidentu prakses piesaistītais revīzijas uzdevuma kvalitātes kontroles pārbaudītājs/-ji ir ievērojis/-uši noteiktās normatīvā regulējuma prasības attiecībā uz konkrēta SNS uzdevuma kontroles pārbaudi.

\*Dokuments ir parakstīts ar drošu elektronisko parakstu

1. Atlase minētajām procedūrām tiek veikta, izmantojot informācijas sistēmu, kas ir kā metodoloģijas rīks, kas palīdz Ministrijas pilnvarotajiem pārstāvjiem identificēt un atlasīt uz risku balstītus riskantākos revīzijas uzdevumus. [↑](#footnote-ref-1)
2. Kategoriju skaidrojumi ir noteikti Ministru kabineta 2017.gada 7.marta noteikumu Nr.136 “Noteikumi par revīzijas pakalpojumu kvalitātes kontroles prasību ievērošanas pārbaudi un pilnvaroto pārstāvju kvalifikācijas prasībām” 7.punktā. [↑](#footnote-ref-2)
3. Detalizētāka informācija pieejama: “Revīzijas pakalpojumu kvalitātes kontroles prasību ievērošanas pārbaužu (inspekciju) rezultātu apkopojums, 2024.gads”, Ministrijas tīmekļvietnes sadaļā: <https://www.fm.gov.lv/lv/kvalitates-kontrole>. [↑](#footnote-ref-3)
4. Detalizētāka informācija pieejama: “Revīzijas pakalpojumu kvalitātes kontroles prasību ievērošanas pārbaužu (inspekciju) rezultātu apkopojums, 2024.gads”, Ministrijas tīmekļvietnes sadaļā: <https://www.fm.gov.lv/lv/kvalitates-kontrole>. [↑](#footnote-ref-4)
5. Detalizētāka informācija pieejama: Finanšu ministrijas piemērotās administratīvās sankcijas (zem ieraksta 2024.gads), Ministrijas tīmekļvietnes sadaļā: <https://www.fm.gov.lv/lv/finansu-ministrijas-piemerotas-administrativas-sankcijas> [↑](#footnote-ref-5)